Virallinen lehti nro C 402 , 22/12/1998 s. 0136



KIRJALLINEN KYSYMYS E-1458/98 esittäjä(t): Roberta Angelilli (NI) komissiolle (13. toukokuuta 1998) Aihe: Tormarancian kaupunkihanke ja Appia Antican puisto Vuodelta 1965 peräisin olevalla vanhalla kaavoitussuunnitelmalla määrättiin 16 000-22 000 asukkaan jättilähiön rakentamisesta Tormarancian alueelle Roomaan. Alueella sijaitsee Appia Antican puisto, jonka arkeologinen ja ekologinen arvo on hyvin suuri. Rooman nykyinen kunnanvaltuusto on antanut luvan rakentaa asuntoja yli 1 500 000 kuutiometrin alueelle aivan kyseisen arkeologisen puiston läheisyyteen. Päätöstä ovat vastustaneet yksimielisesti alueen asukkaat (he muun muassa keräsivät tuhansia allekirjoituksia) ja ympäristöjärjestöt. Toteutuessaan Tormarancian kaupunkihanke vahingoittaisi arkeologista ja luonnon perintöä. Lisäksi se hankaloittaisi huomattavasti ympäröivien lähiöiden asukkaiden jo muutenkin vaikeaa liikkumista ja saattaisi olla lopulta todellinen kaupungin laitamilla sijaitseva autio lähiö, jossa olisi valtavasti myymättömiä asuntoja. Hanketta vastustavat arkeologisesta omaisuudesta vastaava yli-intendentti, sakraalitaiteesta vastaava piispainkomitea, La Sapienza-yliopiston maapalloa tutkivien tieteiden osasto, geofysiikan laitos, valtion tutkimuskeskus, kaikki Rooman ulkomaiset instituutit ja Lincein akatemia. 1. Eikö komissio katso, että kaupunkisuunnitelma on ympäristövaikutusten arvioinnista ja kansalaisten kuulemisesta annetun direktiivin 85/337/ETY(1) vastainen? 2. Eikö komissio katso, että hanke on ristiriidassa arkeologisen omaisuuden suojelemisesta annetusta direktiivistä 97/11/EY(2), erityisesti sen liitteestä III, Euroopan unionin antamien lausuntojen kanssa? 3. Eikö se pidä tarpeellisena puuttua Italian viranomaisten toimiin ja pyytää alueen kaupunkihankkeen jäädyttämistä kunnes tilanne on selvitetty? 4. Mikä on komission yleinen kanta asiaan? Komission jäsenen Ritt Bjerregaardinkomission puolesta antama vastaus (15. kesäkuuta 1998) Arvoisan parlamentin jäsenen toimittamien tietojen perusteella komissio katsoo, että kysymyksessä mainittu hanke vaikuttaa kuuluvan neuvoston direktiivin 85/337/ETY(3) liitteessä II lueteltuihin hankkeisiin. Tällaisten hankkeiden ympäristövaikutukset on arvioitava, jos jäsenvaltiot toteavat niiden laadun sitä vaativan. Tiettyjen julkisten ja yksityisten hankkeiden ympäristövaikutusten arvioinnista annetun direktiivin 85/337/ETY muuttamisesta on annettu 3 päivänä maaliskuuta 1997 neuvoston direktiivi 97/11/EY(4). Tämän direktiivin nojalla hankkeiden vaikutusalueella olevan ympäristön herkkyyttä on tarkasteltava ottaen huomioon erityisesti historiallisesti, kulttuurisesti tai arkeologisesti merkittävät alueet (liite III 2 h). Tätä on pidettävä keskeisenä tekijänä jäsenvaltion päättäessä (sekä tapauskohtaisesti että asettamiensa raja-arvojen tai valintaperusteiden nojalla), mitkä liitteessä II luetellut hankkeet edellyttävät ympäristövaikutusten arviointia. Jäsenvaltioiden on alettava noudattaa direktiiviä 97/11/EY viimeistään 14. maaliskuuta 1999. Koska komissio ei tunne mainittua hanketta, se ei voi ottaa kantaa kyseiseen tilanteeseen. Komissio aloittaa kuitenkin tarvittavat toimenpiteet saadakseen tarkempaa tietoa asiasta ja varmistaakseen, että yhteisön oikeutta noudatetaan. (1) EYVL L 175, 5.7.1985, s. 40. (2) EYVL L 73, 14.3.1997, s. 5. (3) EYVL L 175, 5.7.1985. (4) EYVL L 73, 14.3.1997.